SKRIFTLIG FORESPØRGSEL E-2661/01

af Charles Tannock (PPE-DE) til Kommissionen

(1. oktober 2001)

Om: Effektiviteten af Det Europæiske Fællesskabs ikke-vaccinations-politik til bekæmpelse af mund- og klovsyge

Er Kommissionen klar over,

- at en undersøgelse af 60 udbrud af mund- og klovsyge i hele verden inden for de seneste ti år foretaget af dr. Keith Sumption, lærer ved centret for tropisk veterinærmedicin ved universitetet i Edinburgh, har vist, at blandt de 22 lande, hvor der ikke blev vaccineret, før sygdommen brød ud, lykkedes det alle de lande, der benyttede en kombination af vaccination og slagtning, at få virusset under kontrol inden for 42 dage, mens halvdelen af de lande, der ikke foretog vaccination, men valgte kun at benytte slagtning, brugte mere end 50 dage på at få standset epidemien, og at der i forbindelse med otte af de ti mest langvarige udbrud kun blev benyttet slagtning, samt at konklusionen af undersøgelsen var, at politikken med kun at benytte slagtning kun havde fungeret effektivt, hvor udbruddene var små og meget lokale, og hvor der var blevet grebet ind øjeblikkeligt?

- at 95 % af de mange millioner dyr, der er blevet slagtet i Det Forenede Kongerige inden for de seneste måneder, var sunde og raske, hvorfor slagtningen var en stor belastning for mange landmænd og fik nogle af dem til at barrikadere deres gårde eller foretage sagsanlæg i et forsøg på at redde deres fåre- og kvægbesætninger fra slagtning?

- at en af de førende internationale eksperter i sygdommen, professor Frederick Brown, tidligere vicedirektør ved instituttet for forskning i virussygdomme hos dyr i Pirbright, tidligere professor i virologi ved Yale University og nuværende gæsteforsker ved et af Amerikas førende testlaboratorier, har fremført, at vaccination var den eneste måde, hvorpå man kunne bremse et sygdomsudbrud, hvor får (som kan have virusset i sig i tre uger, før der optræder sygdomssymptomer) var de vigtigste smittebærere, og at han, da han tilbød det britiske ministerium for landbrug, fiskeri og fødevarer et testsystem, der var udviklet af hans laboratorium, og hvormed man kunne teste for smitte på stedet og have testresultatet i løbet af to timer, fik den besked, at ministeriets forskere havde for travlt?

- at britiske soldater, der blev indkaldt for at hjælpe med slagtningen, fik serveret lovligt importeret oksekød fra Argentina, hvor man vaccinerer imod mund- og klovsyge?

Vil Kommissionen i givet fald i betragtning af, at det er fuldstændig ufarligt at anvende vaccinerede dyr til menneskeligt konsum, at mund- og klovsyge ikke udgør nogen sundhedstrussel for mennesker, således som kommissær Byrne fremførte det over for Europa-Parlamentet, og at den omfattende slagtning ikke blot udsatte mange landmænd og soldater for et enormt psykisk pres, men desuden øgede risikoen for spredning af BSE, samt at den hollandske regerings politik med tidlig vaccination har været en ubetinget succes ikke blot øjeblikkelig tage sin ikke-vaccinations-politik op til fornyet overvejelse uden at vente på, at udbruddet i Det Forenede Kongerige bliver overstået, men også overveje at gribe ind af hensyn til folkesundheden for at forhindre, at der unødigt slagtes yderligere nogle millioner dyr?

Svar afgivet på Kommissionens vegne af David Byrne

(12. november 2001)

Tilfældene af mund- og klovsyge i Det Forenede Kongerige er faldet hurtigt i antal i de senere måneder, og der var senest et udbrud den 30. september 2001. Det er derfor højst usandsynligt, at vaccination på nuværende tidspunkt ville føre til, at millioner af flere dyr kunne redde livet, som det ærede medlem anfører. I øvrigt kan en vaccinationsordning ikke indføres på Kommissionens initiativ alene, hvorimod en eller flere medlemsstater kan anmode herom. Det skal i denne forbindelse bemærkes, at alle ansøgninger til Kommissionen om tilladelse til vaccination under de nylige udbrud blev godkendt på de betingelser, som var aftalt med medlemsstaterne i Den Stående Veterinærkomité.

Et resumé af begrundelserne for ikke at anvende vaccination i Det Forenede Kongerige findes på den internetside, som det britiske ministerium for miljø, fødevarer og landdistriktspørgsmål har oprettet.

Kommissionen har allerede gentagne gange lovet at udføre en grundig undersøgelse af den almindelige holdning i Fællesskabet til vaccination, når det nuværende sygdomsudbrud er overstået. Som led i denne undersøgelse finder der en stor konference sted den 11.-12. december 2001 i forbindelse med det belgiske formandskab. I undersøgelsen vil også indgå de erfaringer, der blev gjort i de medlemsstater, hvor der forekom udbrud af sygdommen. Det drejer sig ud over Det Forenede Kongerige om Nederlandene, hvor man fulgte en begrænset vaccinationspolitik, og de vaccinerede dyr blev slagtet, samt Frankrig og Irland, hvor udbruddene blev slået ned, uden at man måtte ty til vaccination.

Når undersøgelsen er afsluttet, vil Kommissionen fremlægge et forslag til Rådets direktiv om mund- og klovsyge, der forelægges Parlamentet til udtalelse. På grundlag af erfaringerne fra de seneste sygdomsudbrud vil en stor del af direktivet komme til at omhandle, hvordan og hvornår man i fremtiden vil foretage vaccination. Forslaget forventes at være færdigudarbejdet i første kvartal 2002.